Jakab, Július, poslanec NR SR (2024-09-26):
Dobrý deň, dámy a páni, ďakujem veľmi pekne. Takže, keďže som nemal možnosť vystúpiť v čítaní k tomu, že či to môže byť skrátené legislatívne konanie alebo nie, tak by som sa najskôr venoval týmto bodom. Najlepšie ekonomické vystúpenie tu už dneska asi bolo, mal ho Igor Matovič, čiže tí, čo nás sledujete, tak si môžte pokojne pozrieť zo záznamu, bola to excelentná lekcia pánovi ministrovi z ekonomiky a o tom, ako sa, ako sa číta deficit a ako sa číta rozpočet. Takže tri body, prečo si myslím, že tento zákon v skrátenom legislatívnom konaní nemá ísť a prečo si dokonca myslím, že by ho mal preskúmať Ústavný súd a teda pozývam aj opozičných kolegov, prečo by mal Ústavný súd sa pozrieť na tento lex ožobračovanie, tak ako to volá pán minister konsolidácia, je to dražoba a drahota. Za prvé, pretože je to zákon chaosu, je zle napísaný. To, čo sme tu videli za posledné dni a týždne, je, že koaliční partneri tu dupkali nahnevane a podmienky sa menili každý jeden deň. Že percentuálne sadzby pri DPH sa menili každý jeden deň, že percentuálne sadzby pri odvodoch z transakcií sa menili každý jeden deň. Že tuná raz to bolo čihi a raz to bolo hota. Že táto vláda sľubovala, že bude nejaká profesionálna vláda, že Slovensko potrebuje pokoj, ale žiaden pokoj nenastal. Koaliční partneri sa tu žerú v priamom prenose, HLAS s SNS si tu vykrikujú cez tlačovky a tuto pán Danko ako dupká, tak sa menia aj zákony. A takisto sa bude meniť v čase aj tento zákon, ikskrát bude prepisovaný a v podstate som rád, že včera na finančnom výbore bola pani štátna tajomníčka, pretože, pretože nám povedala, že ona nevie, či takýto zákon, takáto novela zákona dokáže uspieť pred Ústavným súdom a dokonca povedala, že aj ten legislatívny proces bol taký v skratke. Že to videl legislatívny odbor na úrade vlády, že to ani nešlo cez legislatívnu radu vlády. To je jedna vec. Je to zákon chaosu, je zle pripravený, bude sa ikskrát prerábať. Tí obchodníci, ktorým sa zvyšuje daň, ktorým sa zavádzajú dane z transakcií, doteraz nevedia, čo ich bude čakať, nikto im to nevysvetlil. Druhá vec, prečo by mal byť preskúmaný Ústavným súdom tento zákon, je, že konsolidovať potrebujete kvôli svojim vlastným zlým rozhodnutiam, ktoré ste urobili. Tak ako vám tu už bolo ikskrát povedané, konsolidujete 2,7 mld., čiže 2,7 mld. idete vytiahnuť ľuďom z vrecák. Päťsto eur na každého jedného obyvateľa Slovenska, to je jedno, či má dva roky alebo sa teraz narodil, alebo má 65 rokov, alebo je to muž v strednom veku. Každého jedného to bude stáť 500 eur. A nerobíte to kvôli tomu, že teraz sa tu vyskytla nejaká situácia. Ako pán minister na začiatku v tom úvodnom slove hovoril, ja som skoro zo stoličky padol, že tuná nejaký deficit teraz vznikol a on to zdedil a celý ten aj rozpočet hádam dobre že nezdedil. Tak, prosím vás, pán minister, pozrite si, kto hlasoval za rozpočet na konci minulého roka, bola to celá táto časť, celá opozícia hlasovala proti tomu rozpočtu, na ktorý sa teraz sťažujete, že vám tu nejak padol, padol vám tu z oblakov a kvôli tomu idete konsolidovať. Jedna celá šesť miliardy ste zaťali sekeru minulý rok vy, 1,6 mld. vyťahujete od ľudí a plus k tomu vyťahujete 1,1 mld. na svoje ďalšie výdavky. A to je to, prečo hovorím, že je to protiústavné, pretože to nie je žiadna konsolidácia. Vy proste vyťahujete na svoje ďalšie míňanie peniaze od ľudí v skrátenom legislatívnom konaní. Teraz by som sa vrátil k jednotlivým bodom, ktoré máte v tom danom zákone. Mnoho z nich ste už dneska počuli. Ja by som chcel počuť, pán minister, keď už budete hovoriť v záverečnom slove o tom, ako zle tá vláda hospodárila v 2020, už to tu bolo párkrát povedané. Keď sme prišli, v štátnej kase bolo 1,5 mld. eur na fungovanie a cca 2-3 týždne fungovania Slovenskej republiky. Keď sme odchádzali, našli ste tam šesťnásobne viac, čiže 9 mld. eur. Chcem sa opýtať, ako je to teda možné, že vy ste tak super hospodárili a nechali ste 1,5 a my sme hospodárili tak hrozne a bolo tam deväť. Tomuto nerozumiem. Na prorodinnú politiku sme zaviedli 200 eur na dieťa. Áno, bolo tiež viackrát povedané, práve kvôli tomu aj padla naša vláda. Kvôli, kvôli tomu, že sme deťom zabezpečili 200 eur na dieťa. A dobre viete, že to rodinám pomohlo. Hovoria vám to aj nezávislé inštitúcie, ktoré fungujú pod ministerstvom financií, ktoré hovoria v analýze, že práve 200 eur na dieťa veľmi pomohlo rodinám prežiť inflačnú a energetickú krízu. Teda najmä inflačnú. A že vďaka tomuto príspevku, ktorý sme zaviedli, a kvôli daňovému bonusu, ktorý teda sekáte a v niektorých prípadoch aj rušíte úplne, tak prežili všetky tie krízy, ktoré sme mali, a teda najmä aj tú inflačnú, ktorá sa ľudí dotkla. A momentálne idete tento daňový bonus znížiť o 170 mil. eur. To som prečítal z vašej prezentácie, ktorú ste, ktorú ste mali na tlačovke. A 170 mil. eur sa dotkne tých ľudí úplne priamo, pán minister, ja ďalšiu otázku mám na vás, že či vám tie rodiny nepíšu, lebo ony posielajú listy a posielajú ich aj nám, kde hovoria, že vám píšu práve kvôli tomu, ako veľmi sa ich vaše opatrenie a vaše sekanie dotkne. Sú to mnohopočetné rodiny, na ktorých ste podľa mňa pri tom výpočte nemysleli a teraz by som chcel apelovať na to, aby ste sa možno na to pozreli ešte raz. Sú to rodiny, ktoré majú štyri, päť, šesť detí a ktorých napríklad matka je na materskej a otec má dve zamestnania, aby ich uživil. Áno, niektorí z nich majú príjmy viac ako 10 % zo zahraničia a niektorí z nich, z tých otcov práve kvôli tomu, aby tie veľké rodiny uživili, atakujú tie hranice, ktoré vy nazývate, že sú to už bohatí ľudia. A oni prídu o tisíce eur, dokonca je pár prípadov, kedy prídu aj o 10-tisíc eur ročne, ktorí majú naozaj že mnohopočetnú rodinu, kde mama sa o tie deti stará, sú to príkladné rodiny, a otec sa snaží zabezpečiť všetko, čo tie deti a matka potrebujú. Čiže je to nespravodlivý systém, ktorý by ste mali zvážiť a pozrieť sa aj na počet detí, nielen na zárobkové skupiny. Preto vám to dávam na srdce, že keď už tu ustupujete kadečomu, čo vymyslí pán Danko, tak by ste mohli sa pozrieť aj na to, čo vám tí ľudia reálne píšu. V roku 2023 sme dôchodcom dali 1,1 mld. eur navyše oproti tomu, čo ste dávali vy. Od roku 2020 sú to ďalšie miliardy navyše. Áno, podporovali sme tento štát, podporovali sme rodinu, podporovali sme ľudí v covide a v krízach. Ľudia, ktorí mali prísť o zamestnanie, neprišli, pretože cez kurzarbeit chodili peniaze a títo ľudia mali zachované svoje mzdy a mali zachované svoje pracovné miesta. Áno, zaviedli sme rodičovský dôchodok, ktorý vy teraz rušíte. Z 350 mld. klesáte na 67 a hovoríte, že nič nerušíte. Tak si pozrite a prepočítajte, lebo ľudia si to prepočítajú, koľko teda ich rodičia dostávali rodičovský dôchodok za to, že majú dobré, pracujúce deti, že ich dobre vychovali, a koľko dostanú od tých istých detí po novom v dvoch percentách z dane. Bude to diametrálny rozdiel. Diametrálny rozdiel. Však konečná suma aj o tom hovorí, 350 verzus 67 mil. eur. Učiteľom, zdravotníkom, štátnym zamestnancom sme počas tých kríz historicky navýšili platy, učiteľom o 27 %, zdravotníkom, štátnym zamestnancom o 21,2 %. A vy im tie platy nejdete zvyšovať. Vy im dokonca beriete tie, ktoré už mali sľúbené. A to hovorím v prípade zdravotníkov, kedy zdravotná sestra alebo zdravotník alebo lekár s dvadsaťročnou praxou v budúcom roku neuvidia približne 130 eur zo svojho základného platu, ktorý vidieť mali. Mali sme, áno, mali sme aj štrajk lekárov. Dobre si pamätáte, že sme im zvýšili platy, kedy v porovnaní s českými kolegami majú voči priemernej mzde vyššie platy ako, ako v Česku. (Rečník sa obrátil dozadu.) Prepáčte, pán minister, strašne ma to vyrušuje, keď sa rozprávate tuná za mnou. Hej? Môžem poprosiť? No však môžte sa ísť baviť niekam inam, keď ma nechcete počúvať. (Reakcia z pléna.) Viete čo? Mám pocit, že vy tu tárate takto za mnou, ma to vyrušuje, dobre? Okrem toho sme zastropovali ceny energií, čo vo vašom prípade sa teda vôbec nedá povedať. Elektrinu si ešte užívate tú, ktorú vybavil Igor Matovič, zastropované ceny energií do roku 2027, a preto sa o to nemusíte starať. Ale čo sa stalo s cenou plynu? Cena plynu bola okolo 25 eur za MWh v roku 2021, cena plynu sa nezvyšovala. Keď cena plynu v energetickej kríze atakovala hodnotu 160 eur za MWh, tak ľuďom sa zvýšila cena, myslím, o 16 % to bolo. Teraz je aká na trhu cena plynu? Je štvornásobne nižšia ako počas energetickej krízy, vtedy, keď vládol ten Matovič, na ktorého sa stále vyhovárate, vtedy, keď ľudia minimálne pocítili to, ako narástli ceny plynu, vtedy, keď v okolitých krajinách, ak si dobre pamätáte tie reportáže z Českej republiky, koľko ľudia platili účty za energie? Násobne väčšie ako na Slovensku. Slovákov to úspešne obišlo a obišlo to kvôli tomu, práve kvôli tomu, že tie ceny energií boli zastropované a že tá pomoc bola daná. Áno, aj na to išli miliardy eur. A teraz je cena štvrtinová oproti, oproti obdobiu, kedy bol Matovič minister a kedy bola energetická kríza a plyn ide zdražieť o 30 %. A pani ministerku Sa... pardon, pani ministerku Sakovú už teda počúvame niekoľko mesiacov hovoriť, že pripravuje nejakú pomoc, o ktorej ešte nikto nikdy nepočul. Žiadna pomoc sa nechystá. Tí ľudia nič nedostanú. Dostanú akurát zvýšenie účtov. A to zvýšenie účtov sa ich teda dotkne asi najviac, ako kedy zažili. Keď si zoberiete priemernú domácnosť, ktorá plynom kúri, varí a vyhrieva vodu, tak si priplatia cca 450 až 500 eur ročne na tom plyne. A to nehovorím o tých ďalších opatreniach, ktoré s tým súvisia. Keď tá rodina býva v tom dome a má zaplatiť za plyn 500 eur navyše ročne a teraz má deti, pri ktorým im zoberiete, dajme tomu, že má dvoch tínedžerov, 15- a 17-ročného, tak prídu o 180 eur mesačne, to je 2 160 eur ročne. Zvýši sa im dépeháčka, zvýšia sa im náklady na to, aby sa mohli prepravovať. To je tá diaľničná známka. Čiže dostanú, teraz to poviem ako, dostanú strašnú šupu od vás. A vás to vôbec nezaujíma. Máme skrátené, ktoré bolo zastavené, nechcete to počúvať, teraz máme skrátenú rozpravu v normálnom prvom čítaní a nechcete počuť, lebo vy viete, že tá drahota sa tých ľudí, špeciálne sa ich dotýka, že to pocítia naprieč celým spektrom. Špeciálne rodiny s deťmi. A teraz poviem to, čo ste mi aj tlieskali, pán minister. Počas týchto ťažkých kríz a týchto podpôr, ktoré som hovoril, sme aj tak od roku 2020 hospodárili lepšie ako priemer krajín Európskej únie, ako priemer krajín eurozóny. Vy už hovoríte, že už sme to ikskrát povedali. Ja vám to budem hovoriť donekonečna, kým to nedokážete aj vy. Dokážte to aj vy. Nedokázali to Dzurindove vlády, nedokázali to Ficove vlády, žiadna z vlád po revolúcii to nedokázala. V najťažších krízach a medzi rokom ´21 a ´22 sme konsolidovali verejné financie o 3 %. Tak to sa nepodarilo ani vám, pán minister, momentálne s týmto, čo ste si pripravili na ľudí, že ich seknete. Áno, už sa tu dneska spomenulo, mali ste krízu aj vy. Mali ste ju v 2008, v 2010. A čistý dlh ste vtedy, a teraz hovorím o čistom, čistý dlh ste vtedy zvýšili o takmer 15 %. Za dva roky. Tak poďme si porovnať to, čo ste doručili vy, keď ste čistý dlh zvýšili o 15 %, šrotovné za 33 mil., a čo sme doručili my pri polovičnom míňaní, aké teraz predstavujete vy vo svojich rozpočtoch a vo svojich prognózach na ďalšie roky. Lebo vy hovoríte, že za to všetko môže Matovič, ale vy ste si naprognózovali, že za dva roky miniete viac ako Matovič za štyri, za tri a pol, pardon, alebo za tri. Tak mi povedzte, že ako sa to dá porovnať? Ako sa dá porovnať tá miliardová pomoc v covide, v energetickej kríze, pomoc dôchodcom v inflačnej kríze s tým, čo robíte teraz vy? Nemáte žiadnu krízu, akurát sa neviete v tej koalícii dohodnúť. Najprv si rubnete sekeru 1,6 mld., potom ju odujete, idete vytiahnuť naspäť a ešte si k tomu prirátate 1,1 mld. na svoje ďalšie veci. Na druhej strane preto nehovoríme o konsolidácii, lebo nevidíme žiadne úspory na strane štátu. Ak si dobre pamätáte svoj vlastný rozpočet, ktorý ste si schválili, tak ste si schválili, že zvýšite počet zamestnancov štátu v tomto roku o 15-tisíc. Zo 437-tisíc na 452-tisíc štátnych zamestnancov. No tak sa ja pýtam, že keď ste si tam schválili plus 15-tisíc v tomto roku zamestnancov, ako sa prejavilo tých 30 %, ktoré hovoril pán Fico, že teda 30 % zamestnancov keď prepustíte, tak, tak ani nič nepocítite. Dokonca to bude fungovať lepšie. Nič také sa nedeje. Možno škrtnete prázdne tabuľky, ktoré tam máte, to je max, čo urobíte. Na strane štátu nič neušetríte. A pritom nič ste z toho nemuseli robiť. Nič ste nemuseli robiť. Keby ste aj efektívnu daňovú sadzbu zachovali, keby ste vedeli vyberať tie dane, tak ste nemuseli zaťať sekeru 1,6 mld., nemuseli ste si pýtať 1,1 mld. navyše na svoje ďalšie veci, v pohode sa to tých ľudí nemuselo dotknúť, ešte by vám zostalo 500 mil., keby ste poriadne vyberali dane a neschvaľovali kadejaké amnestie pre podvodníkov, keď sa už z daňového podvodu do 20-tisíc eur sa to ani neráta ako nejaký trestný čin. Preto vám hovorím, pán minister, upravte ten zákon, stiahnite ten zákon, poďme sa o ňom normálne baviť, nerobme to takto na poslednú chvíľu, netrestajte tých ľudí za svoje zlé rozhodnutia a poďme to spraviť normálne. Ďakujem pekne. (Potlesk.)